《送程给事知越州》
宋代·莫渊

北虏分庭正，东藩得郡优。兼曹抛玉殿，重阁指蓬邱。

节制连江海，封疆直斗牛。地虽邻故里，人始识元侯。

合浦珠还日，长河虎渡秋。溪山归胜览，风月入冥搜。

使旆天边去，楼船鉴里游。茶枪香泛泛，竹箭绿修修。

乐苑花犹卉，兰亭水尚流。千寻经石篑，八月看潮头。

萧寺逢支遁，山阴忆子猷。昔贤尝纵乐，太守好销忧。

倒载何妨作，扁舟未可谋。朝纲须急治，民瘼俟全瘳。

青琐从虚位，朱幡且少留。行当宣室召，还应傅岩求。

德望终归用，愚蒙祇自愁。官资卑执戟，身势类浮鸥。

每玷乡人荐，长思国士酬。那堪闻叠鼓，惆怅送行辀。

作者简介：莫渊，神宗熙宁五年（一○七二），由隶刑房掌法令改隶河西房置边吏习事（《续资治通鉴长编》卷二三二）。元丰中，为左班殿直枢密院点检文字（《续会稽掇英集》卷五）。